b'\n_START_ARTICLE_\nPhilipp Ludwig Statius M\xc3\xbcller\n_START_PARAGRAPH_\nPhilipp Ludwig Statius M\xc3\xbcller (25. huhtikuuta 1725, Esens\xe2\x80\x935. tammikuuta 1776, Erlangen) oli saksalainen el\xc3\xa4intieteilij\xc3\xa4. Pseudonyymi Philipp Alethophilus._NEWLINE_H\xc3\xa4nen is\xc3\xa4ns\xc3\xa4 oli Esensin luterilainen pastori Christian Anton Statius M\xc3\xbcller ja \xc3\xa4itins\xc3\xa4 Maria Philippina Franke. Is\xc3\xa4n suku oli hollantilaista aatelia, \xc3\xa4idin suku oli Sachsenista. 1740 Philipp Ludwig k\xc3\xa4vi koulua Gothassa ja 1741\xe2\x80\x931744 h\xc3\xa4n opiskeli Jenassa teologiaa ja filosofiaa. Kandidaatiksi h\xc3\xa4n valmistui Amsterdamissa 30. lokakuuta 1745. Vuonna 1757 h\xc3\xa4nest\xc3\xa4 tuli Erlangenin filosofian professori, vuodesta 1770 alkaen luonnontieteen ja saksan kielen professori. M\xc3\xbcller oli sangen oppinut mies, siil\xc3\xa4 h\xc3\xa4n luennoi my\xc3\xb6s muun muassa logiikasta, metafysiikasta, retoriikasta, politiikasta, hollannin kielest\xc3\xa4, kasvitieteest\xc3\xa4, Linn\xc3\xa9n systematiikasta ja maantieteest\xc3\xa4. Kirkollisissa teht\xc3\xa4viss\xc3\xa4 h\xc3\xa4n saavutti valtionkirkon arkkidiakonin arvon 1771._NEWLINE_Vuosien 1773 ja 1776 v\xc3\xa4lill\xc3\xa4 h\xc3\xa4n toimitti saksankielisen laitoksen Linn\xc3\xa9n Natursystemist\xc3\xa4. Vuoden 1776 t\xc3\xa4ydennysosassa h\xc3\xa4n kuvaili useita uusia el\xc3\xa4inlajeja, muun muassa dugongin, guanakon, potton, karibianhaikaran, kyl\xc3\xa4lesken, afrikanvariksen ja amerikankurmitsan.'